Ondersoek na minderjariges se ‘seksvideo’Argieffoto Die Wes-Kaapse polisie stel, saam met die provinsiale departement van maatskaplike ontwikkeling, ondersoek in na ŉ video waarin drie beweerde minderjariges hulself glo afgeneem het terwyl hulle seksdade uitvoer en die video op die internet geplaas het. Die Wes-Kaapse departement van maatskaplike ontwikkeling het in ŉ verklaring gesê die video kom neer op die vervaardiging en verspreiding van kinderpornografie en kan psigososiale skade by die kinders veroorsaak. “Dit is belangrik om te onthou dit is minderjariges en die wet laat ons toe om altyd in die beste belang van kinders op te tree,” lui die verklaring. Volgens die departement sal maatskaplike werkers met die kinders en hul ouers kontak maak en bepaal watter vlak van hulp aan die kinders en hul gesinne verleen moet word. “Deel van ons ingryping sal wees om mense bewus te maak van die wetlike- en gesondheidsrisiko’s van kinders wat by seksuele aktiwiteite betrokke is, selfs al lyk asof dit met hul toestemming was.” Die departement het ŉ beroep op die publiek gedoen om nie die video aanlyn te kyk of te deel nie, omdat dit ŉ oortreding van wetgewing sal wees wat daarop gerig is om kinders te beskerm. “Ons doen ook ŉ beroep op ouers om bewus te wees van hul kinders se aanlyn-aktiwiteite en die nodige stappe te doen om hulle in te lig en te beskerm.”